Document ID: 32007D0741

KOMISJONI OTSUS,
8. november 2007,
millega muudetakse otsust 2007/102/EÜ, millega võetakse vastu 2007. aasta töökava ühenduse rahvatervise valdkonna tegevusprogrammi (aastateks 2003-2008) rakendamiseks, sealhulgas kõnealuse aasta toetuste andmise tööprogramm
(EMPs kohaldatav tekst)
(2007/741/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 152 lõiget 1,
võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) eriti selle artiklit 110,
võttes arvesse Euroopa Parlamendi ja nõukogu 23. septembri 2002. aasta otsust nr 1786/2002/EÜ, millega võetakse vastu ühenduse tegevusprogramm rahvatervise valdkonnas (aastateks 2003-2008), (2) eriti selle artikli 8 lõiget 1,
võttes arvesse komisjoni 15. detsembri 2004. aasta otsust 2004/858/EÜ, millega asutatakse vastavalt nõukogu määrusele (EÜ) nr 58/2003 täitevamet nimega Rahvatervise Programmi Täitevamet ühenduse rahvatervise valdkonna tegevusprogrammi juhtimiseks, (3) eriti selle artiklit 6,
ning arvestades järgmist:
(1)
12. veebruaril 2007 võeti vastu 2007. aasta töökava.
(2)
2007. aasta eelarve (kulukohustused) oli hinnanguliselt 40 000 000 eurot. EMP/EFTA riikide osamakse oli hinnanguliselt 912 000 eurot. Ühelt taotlejariigi (Türgi) saadaolev osamakse oli hinnanguliselt 958 000 eurot. 2007. aasta üldeelarve oli hinnanguliselt 41 870 000 eurot. Pakkumiskutse jaoks kasutatavate vahendite soovituslik üldsumma oli hinnanguliselt 33 888 000 eurot. Pakkumiskutseteks kasutatavate vahendite soovituslik summa oli kokku kuni 4 064 000 eurot.
(3)
EMP/EFTA riikidelt saadud osamaksed ulatusid 884 640 euroni. Ühe taotlejariigi (Türgi) saadaolev osamakse ulatus 957 697 euroni. Järgmised endised kandidaatriigid Bulgaaria, Eesti, Leedu, Rumeenia, Sloveenia, Tšehhi Vabariik ja Ungari tegid laienemisprotokollide alusel rahvatervise programmi osamaksed summas 7 133 382,18 eurot, millest 1 226 395,90 eurot oli kaasatud eespool nimetatud programmi eelmistel aastatel. Seega on 2007. aasta finantsmeetmete võtmiseks veel 5 906 986,28 eurot.
(4)
2007. aasta üldeelarve on seega 47 749 323,28 eurot. Konkursikutseteks kasutatavate vahendite summa on kokku 37 888 963 eurot. Pakkumiskutseteks kasutatavate vahendite summa on kokku 5 324 000 eurot.
(5)
Esialgselt 2007. aastaks OECD koostööga ette nähtud meetmed lükatakse edasi 2008. aastasse, seega on osa OECDga sõlmitud otsetoetuslepingute rahastamiseks eraldatud eelarvest nüüd saadaval teiste meetmete jaoks 2007. aastal. Kolm meedet on ette nähtud koostöös Maailma Terviseorganisatsiooniga (WHO) ja üks meede Rahvusvahelise Vähiuurimiskeskusega (IARC) kogusummas 2 550 000 eurot esialgse hinnanguliselt 2 032 000 euro suuruse summa asemel.
(6)
Kättesaadavaks tehtud suuremaid eelarvevahendeid arvestades tuleb seega 2007. aasta töökava muuta, et rahastada suuremal arvul pakkumisi ja projekte 2007. aasta pakkumiskutsete ja rahvusvaheliste organisatsioonidega sõlmitud otsetoetuslepingute raames.
(7)
Lisaks, kuna 2007. aasta lõplikus eelarves ei ole real 17 03 01 01 vajalikku kulukohustuste eraldist, kanti eelarverea 17 03 06 raames kättesaadav asjaomane summa eelarveaasta alguses üle reale 17 03 01 01.
(8)
Programmi halduskorralduskulud kaetakse eelarverealt 17 01 04 02. (4)
(9)
Rahvatervise Programmi Täitevamet kiitis käesoleva otsuse eelnõu heaks.
(10)
Seetõttu tuleks komisjoni otsust 2007/102/EÜ (5) vastavalt muuta,
ON TEINUD JÄRGMISE OTSUSE:
Ainus artikkel
Otsuse 2007/102/EÜ I lisa muudetakse järgmiselt.
1.
Punkt 1.2 (Vahendid) asendatakse järgmisega:
„Paranduseelarves nr 1/2007 moodustavad tegevusassigneeringud 38 800 000 eurot eelarvereal 17 03 01 01 ja haldusassigneeringud 1 200 000 eurot eelarvereal 17 01 04 02.
Rahvatervise Programmi Täitevametiga seotud haldusassigneeringute eelarverida on 17 01 04 30.
2007. aasta kinnitatud eelarve (kulukohustused) on 40 000 000 eurot.
Tegevusassigneeringute eelarve on 38 800 000 eurot. Haldusassigneeringute eelarve on 1 200 000 eurot.
Kõnealusele eelarvele tuleks lisada:
-
EMP/EFTA riikidelt saadud osamakse summas 884 640 eurot;
-
ühe taotlejariigi (Türgi) osamakse: hinnanguliselt 957 697 eurot;
-
järgmiste endiste kandidaatriikide Bulgaaria, Eesti, Leedu, Rumeenia, Sloveenia, Tšehhi Vabariigi ja Ungari osamaksed summas 5 906 986,28 eurot.
Seega on 2007. aasta üldeelarve 47 749 323,28 eurot. See hõlmab nii tegevuseelarve vahendeid kui ka tehnilise ja haldusalase abi jaoks ette nähtud vahendeid:
-
tegevuseelarve summa kokku on hinnanguliselt 46 416 963,28 eurot;
-
halduseelarve summa kokku on hinnanguliselt 1 332 360 eurot.
Ettepaneku kohaselt tuleks 5 324 000 eurot tegevuseelarvest kulutada pakkumismenetlustele ja 2 550 000 eurot rahvusvahelistele organisatsioonidele suunatud otsetoetustele.
Pakkumiskutse jaoks kasutatavate vahendite soovituslik üldsumma on hinnanguliselt 37 888 963 eurot.
Toetuste eraldamisel pakkumiskutse jaoks säilitatakse tasakaal programmi erinevate valdkondade vahel, arvestades samas saadud ettepanekute kvaliteeti ja hulka, kui ei teki konkreetseid hädaolukordi tervishoiuvaldkonnas (nt pandeemiline gripp), mis õigustavad ressursside ümberjaotamist. Juhul kui 2007. aasta lõpus jääb tegevuseelarvest vahendeid kasutamata, jaotatakse need ümber 2007. aasta pakkumiskutsete kaudu valitud toetuste rahastamiseks.”
2.
Punktis 2.1 (Projektikonkurss)
-
neljas lõik asendatakse järgmisega:
„Pakkumiskutseks kasutatavate vahendite soovituslik üldsumma on hinnanguliselt 37 888 963 eurot.”
-
üheksas lõik asendatakse järgmisega:
„Tuleb märkida, et ühenduse rahalise osaluse soovituslik summa läbirääkimiste alguses valitud projektides võib läbirääkimiste tulemusena olla vahemikus - 20 % kuni + 10 %.”
3.
Punktis 2.2 (Pakkumiskutsed) asendatakse esimene lõik järgmisega:
„Teenusehankeid tuleks rahastada eelarveridadelt 17 03 01 01 ja 17 01 04 02. Pakkumiskutseteks kasutatavate vahendite soovituslik summa on kokku kuni 5 324 000 eurot.”
4.
Punkt 2.3.1 (2007. aasta koostöövaldkonnad) asendatakse järgmisega:
„Vastavalt programmi käsitleva otsuse artiklile 11 tehakse programmi rakendamise käigus koostööd rahvatervise valdkonnas pädevate rahvusvaheliste organisatsioonidega ja Euroopa Majanduspiirkonna (EMP) riikidega asjaomaste teemadega tegelevate komisjoni talituste koordineerimisel.
Koostöö Maailma Terviseorganisatsiooniga (WHO)
Koostööd Maailma Terviseorganisatsiooniga rakendatakse kooskõlas järgmisega:
-
1999. aasta 9. augustil jõustunud ÜRO ja Euroopa Ühenduse vaheline leping, mis käsitleb ÜRO hallatavate programmide ja projektide ühendusepoolse rahastamise või kaasrahastamise suhtes kohaldatavaid põhimõtteid, ning 1995. aasta 1. jaanuaril jõustunud Euroopa Ühenduse ja ÜRO vaheline verifitseerimisklausli leping, muudetud kujul;
-
Maailma Terviseorganisatsiooni ja Euroopa Komisjoni kirjavahetus koostöö konsolideerimise ja intensiivistamise kohta (sealhulgas kirjavahetuse hulka kuuluv memorandum Maailma Terviseorganisatsiooni ja Euroopa Komisjoni koostöö raamistiku ja korra kohta);
-
kui erandlikel asjaoludel ei ole kokku lepitud teisiti, annab Euroopa Komisjon finantsabi Maailma Terviseorganisatsiooni võetavatele meetmetele kooskõlas Euroopa Ühenduse ja ÜRO vahelise finants- ja haldusraamistiku kokkuleppega, mis jõustus 2003. aasta 29. aprillil (Maailma Terviseorganisatsioon liitus sellega 11. detsembril 2003).
Pärast arutelu Maailma Terviseorganisatsiooniga määrati kindlaks prioriteetsed valdkonnad: kliimamuutused/keskkond, toitumise ja kehalise tegevuse järelevalvesüsteem ning vaimne tervis.
-
Kliimamuutuste/keskkonna- ja terviseteave, mis on vajalik kuumusealase kliimateabe nõustamissüsteemi rakendamiseks kuumalaine tervishoiu hoiatussüsteemidena ELis, et ennustada kuumalaineid Euroopas.
-
Toitumise ja kehalise tegevuse järelevalvesüsteem andmebaaside linkimiseks, et nende sisu ajakohastada ja anda liikmesriikidele tehnilist tuge komisjoni ja WHO kogutud teabe standardimiseks ja kvaliteedi kontrollimiseks.
-
Vaimne tervis. Kaardistada vaimse tervise edendamisel, vaimsete häirete ennetamisel ja vaimse tervise häiretega inimeste sotsiaalsel kaasamisel maade riiklikul, piirkondlikul ja kohalikul tasandil omandatud rikkalikud kogemused ja tehtud algatused, teha kindlaks usaldusväärsed tervishoiusektori juhid ja toetada neid ning selgitada välja tõendusmaterjalides esinevad lüngad, mis vajavad edasisi uuringuid.
Võetavates meetmetes välditakse kattuvust teiste ühenduse poolt rahastatavate meetmetega ning selliste meetmete dubleerimist, eelkõige teistes rahvatervise programmist rahastatavates meetmetes.
Koostöö Maailma Terviseorganisatsiooni juures asuva Rahvusvahelise Vähiuurimiskeskusega (IARC)
Rahvusvahelise Vähiuurimiskeskusega kavandatakse eraldi läbirääkimisi Euroopa toitumis- ja vähialaste perspektiivuuringute arendamise projekti ja Euroopa vähiregistrite võrgustiku teemal Euroopa vähivastaste eeskirjade ajakohastamiseks ning vähki suremuse kaardistamiseks Euroopa Liidus, kasutades suremuse kohta kättesaadavaid kõige uuemaid andmeid. (6)
5.
Punkt 2.3.2 (Rahastamine) asendatakse järgmisega:
„Eespool nimetatud rahvusvaheliste organisatsioonidega seotud meetmeid võib rahastada vaid otsetoetuslepingute kaudu. Otsetoetuslepingud parandavad ühismeetmete puhul Euroopa Komisjoni ja rahvusvaheliste organisatsioonide koostoimet ja reageerimissuutlikkust. Nendel organisatsioonidel on oma konkreetsete missioonide ja kohustustega seotud teatav võimekus, tänu millele on nad eriti pädevad viima läbi mõningaid käesolevas tööprogrammis sätestatud meetmeid, mille puhul otsetoetuste lepinguid peetakse kõige asjakohasemaks menetluseks.
Rahalise toetuse summa võib olla organisatsiooni kohta kuni 60 % arvestatavate projektide abikõlblikest kuludest. Komisjon määrab igal üksikjuhul kindlaks toetuse maksimaalse protsendimäära.
Otsetoetuslepinguid tuleks rahastada eelarvereast 17 03 01 01; otsetoetuste soovituslik summa on hinnanguliselt kuni 2 550 000 eurot. Seda summat võib tegevuseelarves kasutamata assigneeringutest olenevalt suurendada.”
Brüssel, 8. november 2007

Labels: 0
4
15